એક જગ્યાએ ક્રાઇમ બને. એને સૉલ્વ કરવા માટે બે હીરો આયાત કરવામાં આવે; એમાં એક હાથથી નાળિયેર વધેરી નાખે એવો કડક હોય, જ્યારે બીજો થોડો પાવલી કમ અથવા તો ડેઢ શાણો હોય. તેમની લૉરેલ ઍન્ડ હાર્ડી જેવી નોકઝોંક આપણને હસાવે પણ ખરી અને વિલનની પાછળ જિંજર-પુડિંગ ખાઈને પડી જાય એમાં આપણા પેટમાં બેઘડી પતંગિયાં પણ ઊડવા માંડે. છેવટે ખાધું પીધું ને ફ્રેન્ડશિપ-બૅન્ડ બાંધીને રાજ કીધું જેવો એન્ડ આવે. દોસ્તાર પોલીસવાળા પ્રકારની ફિલ્મોની આ સ્ટાન્ડર્ડ રેસિપી જૅપનીઝ ડિરેક્ટર અકીરા કુરોસાવાએ છેક ૧૯૪૯માં ‘સ્ટ્રે ડૉગ’ નામની ફિલ્મમાં તૈયાર કરેલી. એનો ઉપયોગ કરીને હૉલીવુડમાં ‘લીથલ વેપન’, ‘રશ અવર’ કે આપણે ત્યાં ‘મૈં ખિલાડી તૂ અનાડી’થી લઈને ‘ધૂમ’ જેવી અનેક વાનગીઓ બની ચૂકી છે. હવે દાદીઅમ્માના વખતની આ રેસિપી પર બડે પાપા ડેવિડ ધવનના દીકરા ફિલ્મ બનાવે એ કેવી હોય? વેલ, એ ડિશ ઢિશૂમ જેવી હોય. બસ, એમાં સ્વાદાનુસાર પણ લૉજિક નામનું તkવ નહીં નાખવાનું.